Sykepleier fikk sparken tre ganger: - Stjal fra sovende pasienter
Nå har kvinnen, som har mistet jobben ved tre ulike sykehjem på Østlandet det siste året, midlertidig mistet autorisasjonen. Samtidig etterforsker politiet henne for grovt bedrageri: Med kredittkort fra fire forskjellige pasienter skal 49-åringen ha brukt over 165.000 kroner på nettbutikker som blant annet amazon.com, victoriassecret.com og reisefeber.no. I tillegg har Statens helsetilsyn opprettet tilsynssak mot sykepleieren for brudd på faglig forsvarlig virksomhet og omsorgsfull hjelp, samt mistanke om tyveri av penger fra pasienter.- Jeg blir uthengt for noe jeg ikke har gjort. Disse beskyldningene dukket opp etter at jeg fremsatte en klage på en leder, mener kvinnen (49) i et brev til helsetilsynet datert midten av april i år. Nå har Statens helsetilsyn suspendert kvinnens autorisasjoner som hjelpepleier og sykepleier, for å hindre henne i å arbeide i helseetaten frem til saken er ferdig behandlet. - Når noen blir mistenkeliggjort og forhåndsdømt på grunn av usannheter, har det gått for langt, sier mannen til kvinnen, som ikke ønsker å snakke med VG utover å henvise til advokaten.- Kvinnen reagerer kraftig på at hun fratas autorisasjonen før saken er ferdig etterforsket. Det er brudd på menneskerettighetenes uskyldspresumpsjon; ingen må anses skyldig før det er bevist ved lov, sier sykepleierens advokat, Knut Rognlien. Vedtaket fra helsetilsynet viser til helsepersonellovens paragraf 58, som åpner for suspensjon før det er tatt beslutning i saken. «For å suspendere er det tilstrekkelig at Statens helsetilsyn finner grunn til å tro at vilkårene for tilbakekall av autorisasjon er til stede» står det i begrunnelsen.- Denne saken kunne vært oppklart for lenge siden. Å spore IP-adressene til de datamaskinene som er brukt for å gjennomføre disse kjøpene er en enkel sak for politiet, sier advokat Rognlien. Advokaten sier han før påske purret på politiet for å fremskaffe IP-adressene. Politiet ønsker ikke å svare på VGs spørsmål om etterforskningen. - Alene på jobb To av de fire uoppklarte betalingene skjedde fra et sykehjem i Oslo under netter hvor sykepleieren ifølge vaktlistene var på jobb. - Det er et spørsmål om hun virkelig var på vakt eller ikke, selv om det sto i vaktplanen. Hun kan ha byttet vakt, sier advokaten. Ifølge sykehjemsetaten var hun alene på vakt i etasjen tyveriene skjedde. Noen av kortene ble lagt tilbake til pasienten etter at de var brukt, og hos to av pasientene skal det også ha forsvunnet kontanter. Kredittkort- og pengetyveriene skal ha skjedd i perioden fra 7. desember 2012 til slutten av januar 2013.Kvinnen fikk i fjor sparken fra et sykehjem i Østfold, etter en politianmeldelse for tyveri, samt flere klager fra beboere og pårørende på oppførsel og faglig virksomhet som sykepleier, ifølge tilsynsmyndighetene. Hun skal ha unnlatt å stelle en syk pasient, og hun plasserte angivelig en beboer på et kaldt rom uten ringesnor, ifølge et møtereferat fra institusjonen. Deretter fikk hun jobb på en institusjon i en annen Østfold-kommune, fordi referansene, ifølge rådmannen i den aktuelle kommunen, ikke ble sjekket. Da det ble avdekket svinn av penger hos en av brukerne, ble kvinnen innkalt til møte. I møtet hadde hun med seg et forfalsket dokument som tilsynelatende bekreftet at hun ikke var tidligere politianmeldt. En rask telefon til politiet mens møtet pågikk avslørte løgnen. Kommunen anmeldte kvinnen for dokumentforfalskning, og hun ble avskjediget på dagen.- Jeg kan bekrefte at vi har mottatt flere anmeldelser av en person som er tilknyttet helsevesenet. Utover det kan jeg ikke oppgi flere detaljer, utover at saken fortsatt er under etterforskning, sier politiadvokat Patrick Kristoffer Steensby i Follo politidistrikt. Politietterforskningen i Follo pågår samtidig som kvinnen etterforskes for grovt bedrageri mot pasienter ved en institusjon i Oslo. - Vedkommende er siktet for bedrageri og grovt bedrageri. Saken er fortsatt under etterforskning, opplyser politiadvokat Liv Aasberg Corneliussen i Oslo politidistrikt.- Det er betenkelig at politietterforskningen tar så lang tid. Etter at min klient mistet jobben i Oslo kommune, kan hun ikke gjøre annet enn å vente på at tyverisaken blir oppklart. Hun sier det er noen andre som har gjort dette, det er ikke henne. I mellomtiden står en sykepleier uten autorisasjon på bar bakke, sier han. - Saken er under behandling, er alt fungerende assisterende direktør Heidi Rudi ved Statens Helsetilsyn kan si.
Da sykepleieren (49) var alene på nattevakt, skal hun ha smughandlet undertøy fra Victorias Secret for sovende pasienters penger.